Akureyringurinn Baldvin Þór Magnússon bætti í gær Íslandsmetið í 3000 metra hlaupi innanhúss þegar hann hljóp á sjö mínútum og 53,72 sekúndum á bandaríska háskóla-meistaramótinu. Baldvin endaði í 7. sæti í hlaupinu.
Með tímanum bætti Baldvin eigið Íslandsmet í greininni um 20 hundraðshluta úr sekúndu. Eldra metið setti hann 6. febrúar þegar hann hljóp á 7:53,92 mín. og sló þá Íslandsmet Hlyns Andréssonar frá 2019 um rúmar fimm sekúndur. Eftir því sem næst verður komið eru Baldvin Þór og Hlynur einu Íslendingarnir sem hafa hlaupið 3000 m hlaup á tíma undir átta mínútum. Íslandsmetið í greininni utanhúss er átta mínútur og 2,60 sekúndur sett af Hlyni 1. ágúst í fyrra. Enginn Íslendingur virðist því enn hafa rofið átta mínútna múrinn í 3000 m hlaupi utanhúss. Baldvin Þór Magnússon er fæddur árið 1999. Íslandsmetið hans um helgina telst því einnig sem aldursflokkamet 20-22 ára í 3000 m hlaupi innanhúss.
Topplið Manchester City í ensku úrvalsdeildinni í fótbolta átti ekki í neinum vandræðum með Fulham í gærkvöld. City vann leik liðanna 3-0. John Stones, Gabriel Jesus og Sergio Aguero skoruðu mörk leiksins. Manchester City hefur eftir sigurinn 71 stig í efsta sæti ensku úrvalsdeildarinnar. City hefur 17 stiga forskot á Manchester United sem er í 2. sæti. United á þó reyndar tvo leiki til góða. Fyrri leikinn við West Ham klukkan korter yfir sjö í kvöld. Botnlið Sheffield United er svo komið í leit að nýjum knattspyrnustjóra eftir að hafa samið um starfslok við Chris Wilder í gærkvöld. Wilder hafði stýrt liðinu frá 2016 og kom því upp um tvær deildir. Undir hans stjórn endaði United í 9. sæti í fyrra en mun verr hefur gengið í vetur.
Bikarmeistarar í blaki verða krýndir í Digranesi í Kópavogi í dag. Klukkan eitt mætast KA og HK í bikarúrslitum kvenna og klukkan hálffjögur mætast Afturelding og Hamar í bikarúrslitum karla. Báðir leikir verða sýndir á RÚV og hefst útsending klukkan korter í eitt. Bikarúrslitin í fyrra féllu niður vegna COVID-19 og spennan í blakhreyfingunni fyrir leikjunum í dag er því afar mikil.
Íslandsmetið í 3000 metra hlaupi karla innanhúss var slegið í gærkvöld.